ક્યારેક એ હોંશથી કોઈ ચટાકેદાર વાનગી કે મીઠાઈ બનાવવા વિશે પૂછે તો રમાબહેન તરત કઠોર સૂરે બોલે, ‘ઘરમાં સસરા માંદા છે ને તને ખાવાના ચટકા થાય છે ! તારામાં હેતમાયા જેવું છે કે નહિ ? અત્યારે તારી ફરજ શું છે ?’ આવું બોલતી વખતે રમાબહેન એવું ન હતાં વિચારતાં કે ઍટેક આવ્યો ત્યારે ભલે ચિંતા હતી પણ હવે કોઈ ચિંતા નથી, હા, લાંબો વખત આરામ લેવો પડશે પણ શું તબિયત સુધરતી આવે છે તેથી પૂરી આશા છે કે તેઓ થોડા સમય પછી પહેલાંની જેમ ઑફિસ જતા થઈ જશે. માટે એક વખત આવેલા હાર્ટઍટેક વિશે સતત વિચારતા રહીને ઘરનું વાતાવરણ ગંભીર અને શોકભર્યું બનાવી દેવાનું કોઈ કારણ નથી.